《玉女剔银灯　夜阅倚声集怀邹程村 》
清代·沈谦

天气初寒，楼外月华如雪。孤灯弄影，展卷空悲咽。

词唱金荃，歌翻玉树，谁似风流英绝。梅花堪折。记分手、樱桃时节。

万丈庐山，梦来时、怕阻截。素书题就，见晓星窥闑。

马去关河，人稀驿路，谁信雁鸿能说。神交但切。岂畏远离长别。

程村时客江西。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。